Garnet Bailey

Garnet Edward „Ace“ Bailey (* 13. jún 1948, Lloydminster, Saskatchewan, Kanada† 11. september 2001, World Trade Center, New York, USA) bol kanadský hokejový útočník a funkcionár, ktorý odohral vyše 500 zápasov v NHL. Počas športovej kariéry vyhral sedemkrát Stanleyho pohár, dvakrát ako hráč Boston Bruins, päť ráz ako profesionálny skaut Edmonton Oilers. Zahynul na palube Boeingu 767 počas Letu United Airlines 175, ktorý narazil do Južnej budovy Svetového obchodného centra počas teroristických útokov.

 Športová kariéra 

 Hráčska kariéra (1968 – 1981) 
Bailey bol draftovaný do NHL v roku 1966 klubom Boston Bruins z celkového 13. miesta. Bol to úplne posledný výber mladíkov, ktorého sa zúčastnili výlučne tímy tzv. Originálnej šestky.

V NHL debutoval v sezóne 1968-69, v rokoch 1971 a 1972 pomohol Bostonu k zisku dvoch Stanley cupov. V priebehu nasledujúcej sezóny po zisku druhého titulu bol vymenený do Detroitu Red Wings, v ktorom strávil necelé dva ročníky. Rovnako krátko pôsobil aj v St. Louis Blues a posledné štyri sezóny v NHL strávil vo Washingtone Capitals.

V sezóne 1978-79 pôsobil v konkurenčnej lige WHA, v ktorej nastupoval za Edmonton Oilers. Kariéru ukončil v roku 1981 po krátkej anabáze v dnes už zaniknutej lige CHL.

 Funkcionárska kariéra (1979 – 2001) 
V rokoch 1979-1981 zastával funkciu hrajúceho trénera v CHL. Po definitívnom zavesení korčúľ na klinec začal pracovať ako profesionálny skaut pre Edmonton Oilers, ktorý sa od jeho pôsobenia v klube presunul do NHL. Bailey pracoval pre celok z Alberty v časoch jeho najväčšej slávy v období 1981-1994 a bol pri piatich Stanley cupoch v rokoch 1984, 1985, 1987, 1988 a 1990.

Úspechy v Edmontone zanechali veľmi dobrú vizitku na Baileyho rezumé, preto v roku 1994 dostal ponuku stať sa riaditeľom skautingu v tíme Los Angeles Kings. Pozíciu zastával až do svojho skonu.

 Smrť 
náhľad|Garnet Ace Bailey na pamätníku obetiam teroristického útoku, ktorý sa nachádza na mieste, kde pôvodne stál mrakodrap
Garnet Bailey zomrel počas Letu United Airlines 1975. Lietadlo malo letieť z Bostonu do Los Angeles, ale krátko po vzlete prevzali kontrolu nad riadením členovia teroristickej skupiny Al-Káida, ktorí zmenili kurz na New York a zámerne narazili do jedného z mrakodrapov Svetového obchodného centra. Nikto z členov posádky neprežil.

Garnet Bailey a jeho kolega (a bývalý hráč NHL) Mark Bavis sa nachádzali na palube lietadla, pretože boli dozrieť na predsezónne prípravy mužstva Manchester Monarchs, ktoré plnilo funkciu rezervného tímu Los Angeles Kings.

 Pamiatka 
Hudobná kapela Dropkick Murphys napísala o osude Baileyho a Bavisa pieseň Your Spirit's Alive.

Maskot Los Angeles Kings dostal meno Bailey na počesť bývalého zamestnanca klubu.

V roku 2012 vyhralo Los Angeles Kings svoj prvý Stanley Cup a vedenie mužstva sa rozhodlo slávnu trofej prepraviť k pamätníku obetiam 11. septembra, aby sa aj dvom nebohým členom tímu dostalo stráviť deň s pohárom.

 Referencie 

Kategória:Osobnosti zo Saskatchewanu
Kategória:Kanadskí hokejisti
Kategória:Hokejisti draftovaní klubom Boston Bruins
Kategória:Hráči Boston Bruins
Kategória:Hráči Detroit Red Wings
Kategória:Hráči St. Louis Blues
Kategória:Hráči Washington Capitals
Kategória:Víťazi Stanleyho pohára
Kategória:Obete terorizmu